
ACORD 115/2007 DE 25 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm. 6/2007S Catalunya Ràdio (CATALUNYA RADIO SRG, SA) Incoació expedient sancionador

Antecedents

1. El 27 de febrer de 2007, el Consell de l’Audiovisual de Catalunya (Registre d’entrada 432/2007) va rebre una sol·licitud d’autorització prèvia de l’Ajuntament de Barcelona per a l’emissió de la campanya Zona 30. En l’escrit es feia constar que estava previst que la campanya s’emetés del “26 de febrer al 16 de març abans del l’espai del trànsit a Catalunya Ràdio”.

A efectes de l’autorització sol·licitada, l’Àrea de continguts d’aquest Consell va emetre, el 28 de febrer de 2007, un informe sobre l’emissió de la campanya institucional Zona 30, en el qual es determina que «Els Serveis Tècnics del Consell de l’Audiovisual de Catalunya han comprovat que el patrocini s’ha emès el 26 de febrer a les 07:06 a la cadena esmentada, abans de rebre l’autorització pertinent».
Al marge d’això, la Comissió de Continguts del dia 2 de març de 2007, va decidir  autoritzar l’emissió del patrocini radiofònic de la Direcció de Serveis de Màrqueting i Publicitat de l’Ajuntament de Barcelona arran de la campanya institucional  per a ràdio anomenada Zona 30.

2. Atès que Catalunya Ràdio (CATALUNYA RÀDIO SRG, SA)  va emetre la campanya  Zona 30 abans d’haver estat autoritzada, el Consell de l’Audiovisual de Catalunya mitjançant l’Acord 81/2007, de 14 de març,  i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, va decidir obrir un període d’informació prèvia a fi de donar audiència a l’operador Catalunya Ràdio (CATALUNYA RÀDIO SRG, SA) com a part interessada, per tal que  en el termini màxim de cinc dies a comptar des del dia següent a la recepció de la notificació de l’ Acord, formulés les  manifestacions que considerés oportunes.
3. El 26 de març de 2007 ha tingut entrada en aquest Consell (registre entrada 601/2007) un escrit  que signa el senyor Joaquin Massaneda Llinàs, com a cap de l’Assessoria jurídica de Catalunya Ràdio, en el qual s’afirmava, entre d’altres, que l’article 109 de la Llei 22/2005, de 29 de desembre, de la Comunicació Audiovisual de Catalunya (en endavant LCA) fa referència a les administracions públiques i no als operadors o mitjans que fan l’emissió d’aquesta publicitat i per tant el subjecte responsable de l’incompliment del precepte esmentat, d’acord amb l’article 130.1 LCA, ha de ser l’Administració pública l’encarregada i no l’emissora que ha fet la seva difusió; que la proposta de sanció a Catalunya Ràdio està en contra dels principis de generals previstos a l’article la Llei 30/1992 de Règim Jurídic de les Administracions Públiques i el Procediment Administratiu Comú; que el Consell en expedients sancionadors anteriors ha considerat que no hi ha conducta sancionable quan, a posteriori, la publicitat havia institucional ha estat autoritzada per l’organisme regulador; que es veu emparada pel principi general del dret administratiu de “bona fe” i “confiança legítima” en que els poders públics han sol·licitat i obtingut les autoritzacions pertinents per a la promoció d’una campanya institucional; i que segons la Llei General de la Publicitat, totes les accions indicades, derivades de la publicitat, van dirigides a l’anunciant.

En el mateix escrit, l’interessat acaba sol·licitant l’arxiu de l’esmentat expedient  atès que no correspon als operadors sinó als organismes de l’Administració sol·licitar l’autorització prèvia i atès que la publicitat institucional objecte d’aquest expedient ja ha estat autoritzada.

Fonaments 

1. El Títol VI, capítol V secció segona de la LCA regula, el que anomena «altres formes de publicitat». En concret, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda l’apartat 3 del mateix article estableix que la publicitat institucional  en el mitjans audiovisual resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

3. La mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

En relació amb les al·legacions formulades per l’interessat s’ha de posar de relleu que el fet que la publicitat institucional resti subjecta a l’autorització prèvia d’aquest Consell porta a considerar que els prestadors de serveis de comunicació audiovisuals no poden emetre aquesta publicitat si no està prèviament autoritzada, els quals han de verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la LCA.

4. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com una de les funcions del Consell la d’«incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposen els articles 129 de la LCA, l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer.

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Joaquim Massaneda Llinàs, com a cap de l’Assessoria jurídica, actuant en nom i representació de Catalunya Ràdio (CATALUNYA RÀDIO SRG, SA).  

2. Incoar un procediment sancionador a l’operador Catalunya Ràdio (CATALUNYA RÀDIO SRG, SA) per emetre l’espot en relació amb la Campanya institucional de la Generalitat de Catalunya Zona 30 sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat .

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que, en qualsevol moment de la tramitació d’aquest procediment, podran acordar-se les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’interessat.

Barcelona, 25 d’abril de 2007

Josep M. Carbonell i Abelló                             Dolors Comas D’Argemir i Cendra President                                                         Consellera secretaria

